text: 44 pct. fik bøder i sele-razziaer
  14 marts 2011 kl. 12.11
  44 pct. af de standsede bilister fik bøder under den overståede kampagne mod manglende seler og mobil-snak i Syd- og Sønderjyllands Politikreds. Det var lidt færre end sidste år.
  - Indsatsens resultat er desværre ikke overraskende. Men alligevel yderst beklageligt, siger lederen af færdselsafdelingen, Preben Bruhn Christensen. Der er tale om meget trafikfarlige forseelser. Indsatsen vil derfor blive fulgt op af yderligere kontroller i nær fremtid.
  
  Alt, alt for mange
  Færdselsafdelingen i Syd- og Sønderjylland har i år brugt flere kræfter på kampagnen - og der er været flere kontroller i mindre byer. 
  - Der er folk ikke så flinke til at bruge selen, siger Preben Bruhn Christensen.
  I tørre tal var der faktisk færre bøder i løbet af kampagnen i år. Ved en lignende kampagne i uge 11 sidste år fik 47 pct. bøder. 
  - Men det er stadig alt, alt for mange, siger han.
  
  37 snakkede i telefon
  1363 køretøjer blev standset og kontrolleret i løbet af sidste uge. Det resulterede i 606 rapporter. Af dem kørte 37 og snakkede i mobiltelefon, og 437 havde ikke spændt sikkerhedsselen.
  